送程建用宣德西歸
作者：蘇轍
朝代：宋

paragraphs: 昔與君同巷，參差對柴荆。
艱難奉老母，弦歌教諸生。
藜藿飽臧獲，布褐均弟兄。
貧賤理則窮，禮義日益明。
我親本知道，家有月旦評。
逡巡戶牖間，時聞嘆息聲。
善惡不可誣，孝弟神所聽。
我見此家人，處約能和平。
它年彼君子，豈復地上行。
爾來三十年，遺語空自驚。
松阡映天末，苦淚緣冠纓。
子親八十五，皤然老人星。
安輿及祿養，平反慰中情。
月俸雖不多，足備甘與輕。
今年復考課，得秩真代耕。
倚門老鶴望，策馬飛鴻征。
歸來歲云莫，手奉屠蘇觥。
我詩不徒作，以遺鄉黨銘。